CELEX: 32011D0320
Language: mt
Date: 2011-05-27 00:00:00
Title: 2011/320/UE: Deċiżjoni tal-Kummissjoni tas- 27 ta’ Mejju 2011 li tawtorizza t-tqegħid fis-suq tal-Pikolinat tal-Kromju bħala ingredjent tal-ikel ġdid skont ir-Regolament (KE) Nru 258/97 tal-Parlament Ewropew u tal-Kunsill (notifikata bid-dokument numru C(2011) 3586)

31.5.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 143/36
            
         DEĊIŻJONI TAL-KUMMISSJONI
   tas-27 ta’ Mejju 2011
   li tawtorizza t-tqegħid fis-suq tal-Pikolinat tal-Kromju bħala ingredjent tal-ikel ġdid skont ir-Regolament (KE) Nru 258/97 tal-Parlament Ewropew u tal-Kunsill
   (notifikata bid-dokument numru C(2011) 3586)
   (Il-verżjoni Ingliża biss hija awtentika)
   (2011/320/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta’ Jannar 1997 dwar l-ikel il-ġdid u l-ingredjenti tal-ikel il-ġdid (1), u b’mod partikolari l-Artikolu 7 tiegħu,
   Billi:
   
               (1)
            
            
               Fis-6 ta’ April 2009, il-kumpanija Cantox Health Sciences International ressqet talba f’isem Nutrition 21 lill-awtoritajiet kompetenti fl-Irlanda biex tkun tista’ tqiegħed il-Pikolinat tal-Kromju fis-suq bħala ingredjent tal-ikel ġdid.
            
         
               (2)
            
            
               Fl-24 ta’ April 2009, il-korp kompetenti Irlandiż għall-analiżi tal-ikel ħareġ ir-rapport tal-istima preliminarju tiegħu. F’dan ir-rapport wasal għall-konklużjoni li kienet meħtieġa analiżi oħra.
            
         
               (3)
            
            
               Il-Kummissjoni għarrfet lill-Istati Membri kollha dwar din it-talba fit-30 ta’ April 2009. L-Awtorità Ewropea dwar is-Sigurtà fl-Ikel (l-EFSA) ntalbet twettaq l-analiżi fit-12 ta’ Awwissu 2009.
            
         
               (4)
            
            
               Fl-10 ta’ Novembru 2010, fuq talba mill-Kummissjoni, l-EFSA adottat opinjoni (2) dwar is-sigurtà tal-Pikolinat tal-Kromju bħala sors tal-kromju miżjud fl-ikel għal finijiet nutrittivi għall-popolazzjoni ġenerali u fl-ikel għal użi nutrittivi partikolari. Fl-opinjoni tagħha l-EFSA kkonkludiet li l-Pikolinat tal-Kromju ma joħloqx kwistjonijiet ta’ sigurtà kemm-il darba l-ammont tal-kromju totali ma jaqbiżx il-250 μg kull jum, il-valur stabbilit mill-Organizzazzjoni Dinjija tas-Saħħa bħala d-doża addizzjonali ta’ kromju li ma tridx tinqabeż.
            
         
               (5)
            
            
               Ir-Regolament tal-Kummissjoni (KE) Nru 953/2009 tat-13 ta’ Ottubru 2009 dwar sustanzi li jistgħu jiġu miżjuda għal għanijiet nutrittivi speċifiċi fl-oġġetti tal-ikel għal użi nutrittivi partikolari (3) u/jew ir-Regolament (KE) Nru 1925/2006 tal-Parlament Ewropew u tal-Kunsill tal-20 ta’ Diċembru 2006 dwar iż-żieda ta’ vitamini u minerali u ta’ ċerti sustanzi oħra mal-ikel (4) jistabbilixxu dispożizzjonijiet speċifiċi għall-użu ta’ vitamini, minerali u sustanzi oħra fl-ikel. L-użu tal-Pikolinat tal-Kromju għandu jkun awtorizzat mingħajr ħsara għar-rekwiżiti ta’ din il-leġiżlazzjoni.
            
         
               (6)
            
            
               Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   Il-Pikolinat tal-Kromju tal-Ammonju bħala sors ta’ kromju kif speċifikat fl-Anness jista’ jitqiegħed fis-suq tal-Unjoni bħala ingredjent tal-ikel ġdid biex jintuża fl-ikel mingħajr ħsara għad-dispożizzjonijiet speċifiċi tar-Regolament (KE) Nru 953/2009 u/jew tar-Regolament (KE) Nru 1925/2006.
   Artikolu 2
   L-ispeċifikazzjoni tal-ingredjent tal-ikel ġdid awtorizzat b’din id-Deċiżjoni li trid tidher fuq it-tikketta tal-oġġetti tal-ikel li fihom dan l-ingredjent għandha tkun ‘Pikolinat tal-Kromju’.
   Artikolu 3
   Id-Deċiżjoni hija indirizzata lil Nutrition 21, Inc., 4 Manhattanville Road, Purchase, New York 10577, USA.
   
      Magħmul fi Brussell, is-27 ta’ Mejju 2011.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU L 43, 14.2.1997, p. 1.
   
      (2)  EFSA Journal 2010; 8(12): 1883.
   
      (3)  ĠU L 269, 14.10.2009, p. 9.
   
      (4)  ĠU L 404, 30.12.2006, p. 26.
   
      ANNESS
      
         SPEĊIFIKAZZJONIJIET TAL-PIKOLINAT TAL-KROMJU
      
      
         Deskrizzjoni: Il-Pikolinat tal-Kromju huwa trab ħafif li jagħti fl-aħmar, li jitħallat kemxejn fl-ilma fil-pH 7. Il-melħ jitħallat ukoll fis-solventi organiċi polari.
      L-isem kimiku tal-Pikolinat tal-Kromju huwa tris(2piridinakarbossilat-N,O)kromju(III) jew aċidu 2-piridinakarbossiliku, melħ tal-kromju(III).
      
         Nru tal-CAS: 14639-25-9
      
         Formula Kimika: Cr(C6H4NO2)3
      
      
         Formula Strutturali: 
      
         
      
                  Karatteristiċi kimiċi tal-Pikolinat tal-Kromju
               
            
                  Pikolinat tal-Kromju
               
               
                  aktar minn 95 %
               
            
                  Kromju (III)
               
               
                  12 – 13 %
               
            
                  Kromju (VI)
               
               
                  ebda traċċa
               
            
                  Ilma
               
               
                  mhux iżjed minn 4 %